和沖卿雪詩并示持國
作者：王安石
朝代：宋

paragraphs: 地卷江海浮，天吹河漢湧。
北風散作花，巧麗世無種。
霾昏得照曜，塵滓歸掩擁。
荒林無空枝，幽瓦有高隴。
分纔一毛細，聚或千鈞重。
飛颺窺已眩，摧壓聽還兇。
漁舟平繫舷，樵屩沒歸踵。
空令物象瑩，豈免川塗壅。
爭光姮娥妒，失色羲和恐。
頼逢陽氣蒸，轉作水波溶。
舞庭稱賀嚴，掃路傳呼寵。
衝遊謝壯少，避卧甘閑冗。
吳侯絕俗唱，韓子當敵勇。
勝負觀兩豪，吾衰但陰拱。